Κορωνοϊέ,  
 Σου στέλνω αυτή την επιστολή μετά από πολλή σκέψη και με ανάμεικτα συναισθήματα, για να σε ενημερώσω σχετικά με το τι έχεις προκαλέσει στην ανθρωπότητα.

Από τότε λοιπόν που εμφανίστηκες και άρχισες να θερίζεις ψυχές αθώων ανθρώπων, να σπέρνεις τον τρόμο και τον πανικό, η ζωή όλων άλλαξε εντελώς. Κάποιοι έχασαν τη ζωή τους, κάποιοι έχασαν αγαπημένα τους πρόσωπα, πολλοί έχασαν τις δουλειές τους, άλλοι, όπως οι γιατροί και οι νοσηλευτές μας, θυσίασαν τον εαυτό τους για την υγεία των συνανθρώπων τους, και σχεδόν όλοι χάσαμε την καθημερινότητά μας, για την οποία τόσο πολύ γκρινιάζαμε που μας βουτούσε στη μονοτονία.

Όλος μας ο κόσμος είναι πλέον το σπίτι. Οι ώρες περνούν χωρίς να καταλαβαίνουμε τη χαρά του πρωινού, την προσμονή του απογεύματος για να ξεκουραστούμε. Μου λείπουν οι φίλοι, οι συγγενείς, ακόμη και οι καθηγητές μου! (Ποιος θα το περίμενε...). Μου λείπει η πολύβουη πόλη, τα γέλια μας στην αυλή του σχολείου... Και όλα αυτά τα επιδεινώνει ακόμη περισσότερο το γεγονός ότι βρισκόμαστε στην άνοιξη! Έτσι έρχονται στο μυαλό μου οι Μεσολογγίτες στους Ελεύθερους Πολιορκημένους που πάλευαν να αντισταθούν στους εχθρούς αλλά και στον πειρασμό της ανθισμένης φύσης. Δε μπορούν όμως αυτοί οι δύο πόλεμοι να συγκριθούν. Ακολουθούμε τις οδηγίες των ειδικών, αποδεικνύοντας πως οι Έλληνες δεν είμαστε και τόσο απείθαρχοι! Είμαστε ασφαλείς στο σπίτι, με τους αγαπημένους μας, χωρίς να μας λείπουν ούτε τα τρόφιμα ούτε η διασκέδαση.

Όμως, "ουδέν κακόν αμιγές καλού", φίλτατε COVID-19, όπως έλεγαν οι αρχαίοι και είχαν δίκιο! Χωρίς να το ξέρεις και χωρίς να το θέλεις, έγινες αιτία να στρέψω το βλέμμα μου στα αγαπημένα μου πρόσωπα, να συζητήσω, να θυμηθώ παλιές ιστορίες και να αφήσω για λίγο το κινητό. Έγινες η αιτία να ασχοληθώ με ξεχασμένα χόμπι όπως η γυμναστική και οι χειροτεχνίες. Έγινες η αιτία να ξεκινήσω τη μαγειρική. Κυρίως όμως μου έδωσες απέραντο χρόνο να σκεφτώ, να αναθεωρήσω, να αποφασίσω... Κάτι που λόγω του ταχύτατου τρόπου ζωής μας και των υποχρεώσεων ήταν αδύνατο.

Κατά κάποιο τρόπο λοιπόν σε ευγνωμονώ αλλά σε παρακαλώ να σταματήσεις το καταστροφικό σου έργο. Σ αυτόν τον πόλεμο οι απώλειες ήταν πολλές. Δεν ξέρω αν στους πολέμους υπάρχουν νικητές αλλά, όπως σε όλους τους πολέμους, η ανθρωπότητα είμαι σίγουρη πως πήρε το μάθημά της!

Μια μαθήτρια σε καραντίνα,

Νάντια Μπασδάνη